

**PÁLYÁZATI FELHÍVÁS**

**Novellaíró pályázatot hirdet az idén 150 éves Központi Statisztikai Hivatal,**

amelynek célja Keleti Károly, a magyar hivatalos statisztika alapító atyja szerteágazó tevékenységének irodalmi eszközökkel és irodalmi szinten való megismertetése.

A pályázatra magyar nyelven írott, eredeti, máshol nem publikált prózai műveket várunk, határon innen és túlról. A pályázaton 14 éves kortól lehet részt venni, egy pályázó legfeljebb 3 alkotással nevezhet.

A várt prózai művek témája: **Keleti Károly, a szenvedélyes statisztikus.**

A pályázati feltételekről és a formai követelményekről részletesen a [www.ksh.hu/novellapalyazat](http://www.ksh.hu/novellapalyazat) oldalon tájékozódhat.

**Beküldési határidő:** **2017. november 1.**

A pályaműveket statisztikusokból és irodalmárokból álló szakmai zsűri értékeli.

A legjobbnak ítélt három alkotást díjazzuk. A hivatal honlapján helyet biztosítunk olvasói szavazatoknak is, amelyek alapján közönségdíjat is kiosztunk.

***Díjazás:***

1. ***helyezett: 300 000 forint***
2. ***helyezett: 200 000 forint***
3. ***helyezett: 100 000 forint***

***Közönségdíj: 250 000 forint***

**Eredményhirdetés: a beküldési határidőtől számított 45 napon belül. A nyertesek nevét a KSH honlapján és Facebook-oldalán is közzéteszi.**

**Keleti Károly, a szenvedélyes statisztikus**

1. Édesapja, Karl Klette (1793–1874) festőművész József nádor gyermekeinek rajztanáraként is működött.
2. Öccse, Keleti Gusztáv festő-grafikus, az Iparművészeti Tanoda alapító igazgatója volt.
3. 15 évesen fegyvert fogott, honvédtüzérként végigharcolta a szabadságharcot Bem erdélyi seregében. A bukást követően fogságba esett, de sikerült megszöknie.
4. József nádor örökösei gazdasági gyakornokként alkalmazták az alcsúti uradalomban.
5. 1862-ben testvérével együtt vezetéknevét Klettéről Keletire magyarosította.
6. Közel álltak hozzá a művészetek: foglalkozott festészettel, valamint számottevőnek tekinthető irodalmi tevékenysége is.
7. Több napi- és hetilap munkatársa volt; rendszeresen publikált többek között az Országban és a Pesti Naplóban is.
8. 1864-től a MTA Statisztikai Bizottságának tagja, később jegyzője, majd vezéralakja lett.
9. Hathatós agitációjának (is) köszönhetően 1867-ben statisztikai osztályként létrejött a későbbi statisztikai hivatal elődje a Földmívelés-, Ipar- és Kereskedelemügyi Minisztériumon belül.
10. Az osztály hat fővel indult, és Keleti Károly lakásán kezdte meg a munkát.
11. Előkészítette, megszervezte és irányította az ország első hivatalos népszámlálását. Az adatok kiértékelésében szintén oroszlánrészt vállalt.
12. 1871-ben az önállósult Országos Magyar Királyi Statisztikai Hivatal igazgatójaként sorozatos reformokat szorgalmazott. Tanácsait és meglátásait az 1874. évi első statisztikai törvénybe is belefoglalták.
13. Fontosnak tartotta a hazai statisztikusok képzését, így nagy hangsúlyt fektetett a szükséges nemzetközi szakirodalom beszerzésére. Nevéhez fűződik a statisztikai szakkönyvtárnak (ma az ország egyik legnagyobb tudományos könyvtárának) a megalapítása.
14. Az 1869. évi hágai nemzetközi statisztikai kongresszuson hozott megállapodás értelmében hozzáfogott Európa (és Magyarország) szőlészeti és borászati statisztikájának elkészítéséhez.
15. Aktívan részt vett a nemzetközi statisztikai kongresszusokon. 1876-ban Budapesten rendezték meg a IX. Nemzetközi Statisztikai Kongresszust, nagyrészt Keleti Károlynak köszönhetően.
16. A statisztika minden válfaja érdekelte: foglalkozott gazdaság- és társadalomstatisztikával, áruforgalmi és külkereskedelmi statisztikával. De a demográfia, a nemzetiségi, az oktatási, a művelődési, sőt az antropológiai statisztika terén is ténykedett.
17. Szenvedélye volt a vadászat, legjobban az agarászatot kedvelte.
18. Korához hűen ő is komolyan vette a becsületét érő sértést: véres párbajban kaszabolta össze Áldor Imre újságírót – vélhetően annak pontatlan publicisztikája miatt.
19. Halála előtt írta meg a Budavári kaszinó 50 éves történetét, amelynek utolsó elnöke volt.